Foto’s: Betogers saai chaos op N3Foto: Twitter Tussen 10 en 15 vragmotors is volgens berigte reeds aan die brand gesteek tydens ‘n gewelddadige betoging op die N3 naby die Mooirivier-tolplaza in KwaZulu-Natal. Duisende motoriste keer reeds van KwaZulu-Natal af na Gauteng terug ná die langnaweek terwyl duisende ander eers ná Dinsdag se vakansiedag sal terugkeer. Die N3-tolkonsessie het op Twitter bevestig betogings het daartoe gelei dat verkeer op talle plekke herlei word. Volgens ooggetuies word vragmotors ook geplunder en heers daar absolute chaos in die area. Volgens die verkeersowerhede het daar tussen 17:00 en 18:00 sowat 990 voertuie noordwaarts deur die tolplaza beweeg en sowat 740 voertuie suidwaarts, voor die betogings owerhede genoop het om sekere dele van die hoofweg te sluit en verkeer te herlei. Foto: Twitter Arrive Alive het op Twitter gesê dit is bevestig dat minstens 10 vragmotors reeds aan die brand gesteek is. Robert McKenzie, woordvoerder van die provinsiale nooddienste, het ‘n beroep mense gedoen om versigtig te wees in die area. Volgens berigte is niemand nog tydens die betogings beseer nie. Sondagaand se chaos volg ná die gewelddadige betoging in dieselfde area tydens die Paasnaweek. Talle vragmotors is toe ook aan die brand gesteek en paaie moes gesluit word. Dié protesoptrede is glo deur vragmotorbestuurders uitgevoer weens ontevredenheid oor lone. Die Mooirivier-N3-tolplaza is een van die besigste tolhekke in die land met die N3 wat Durban en Johannesburg verbind.